Storing van landbougifstowwe in woongebiede | Landbou
Mag 'n verspreider of agent landbougifstowwe in 'n woongebied stoor en van daar dit per motor na plase versprei?
Antwoord 68 keer gelees
'n Verspreider van enige plaagdoders (bekend as landboumiddels onder Wet No. 36 van 1947) moet die SA Standaard SANS10206 betreffende die berging van plaagdoders volg. Dit vereis dat die verspreider se stoor of depot aan sekere konstruksievereistes, veiligheidsvereistes en liggingsvereistes moet voldoen en dat die plaaslike owerhede magtiging vir sodanige stoor of depot moet gee alvorens dit gebruik mag word.
Die SANS10206 dui baie duidelik aan dat plaagdoderstore en depot's nie naby enige wonings of plekke mag wees waar menslike aktiwiteite is nie. 'n Woongebied mag dus nie vir die berging van plaagdoders gebruik word nie. Tweedens is daar die regulasies wat geld vir die vervoer van gevaarhoudende stowwe en feitlik alle plaagdoders word in terme van die SANS10231 as gevaarhoudende stowwe geklassifiseer.
'n Persoon wat plaagdoders vir kommersiele doeleindes vervoer, moet homself of haarself vergewis van die vereistes van die Nasionale Padverkeerswet wat slegs bepaalde volumes van plaagdoders kwytskeld vir volumes of massas van enkele produkte terwyl die meeste gemengde vragte nie kwytgeskeld sal wees nie.
Ten einde sulke vragte wettig te mag vervoer, moet die voertuig vir die vervoer van gevaarhoudende stowwe gelisensieer te wees met 'n D,G lisensieskyf, en die drywer van sodanige voertuig moet as drywer van gevaarhouende stowwe voertuie gesertifiseer wees.
As enige verspreider nie aan die vereistes voldoen nie, moet die owerhede daarvan in kennis gestel word. CropLife SA kan ook daarvan in kennis gestel word deur e-pos met relevante inligting na gerhard@croplife.co.za te stuur.